Nafarroako Parlamentuko Mahaiak, 2020ko irailaren 21ean egindako bilkuran, Erabaki hau hartu zuen, besteak beste:

Legebiltzarrak, 2020ko irailaren 17an egindako Osoko Bilkuran, erabaki zuen enpresen deslokalizazioari aurre egiteko neurriei buruzko Foru Lege proposamena aintzat hartzea. Proposamen hori Adolfo Araiz Flamarique jaunak aurkeztu zuen eta 2020ko ekainaren 9ko 66. Nafarroako Parlamentuko Aldizkari Ofizialean argitaratu zen (10-20/PRO-00007).

Hori horrela, Legebiltzarreko Erregelamenduko 148. artikuluan ezarritakoarekin bat, Eledunen Batzarrari entzun ondoren, hona

ERABAKIA:

**1.** Xedatzea enpresen deslokalizazioari aurre egiteko neurriei buruzko Foru Lege proposamena prozedura arruntari jarraikiz izapidetu dadin.

**2.** Proposamen horri buruz irizpena emateko ahalmena Garapen Ekonomiko eta Enpresarialeko Batzordearen esku uztea.

**3.** Erabaki hau Nafarroako Parlamentuko Aldizkari Ofizialean argitara dadin agintzea.

Erabaki hau argitaratzen denetik **hamabost egun balioduneko** **epe bat hasiko da, 2020ko urriaren 20ko eguerdiko hamabietan bukatuko dena**. Epe horretan, Erregelamenduko 128. eta 148. artikuluetan ezarritakoarekin bat, talde parlamentarioek, foru parlamentarien elkarteak eta foru parlamentariek zuzenketak aurkeztu ahalko dizkiote proposamenari.

Iruñean, 2020ko irailaren 21ean

Lehendakaria: Unai Hualde Iglesias